Veebruaris pöörab politsei senisest enam tähelepanu autode välimusele ja tuletab sohvritele meelde, et talvistes tingimustes tuleb hoida sõiduki tuled, klaasid ja registreerimisemärk puhtana.    "Praegusel ajal, kui lörts vaheldub lume, päikesepaiste ja krõbeda külmaga, liigub meie teedel palju määrdunud autosid," ütles politseiameti liiklusjärelevalve ja korrakaitse osakonna juhtivkonstaabel Marili Kohava. "Mustad tuled ja  klaasid vähendavad aga nähtavust ning võivad põhjustada liiklusõnnetusi," lisas ta.    Lisaks kehtiva tehnilise ülevaatuse olemasolule ja rehvide korrasolekule peab regulaarselt puhastama nii auto klaase kui ka tulesid, teatas politsei. Sageli kipub inimestel ununema, et esiklaasi peab hoidma puhtana ka seestpoolt. "Kuigi jää ja lume kraapimine auto akendelt on talvel iseenesestmõistetav, leidub inimesi, kes suhtuvad sellesse hooletult. Suurte sõidukite juhid peavad eriti tähelepanelikult  kontrollima, kas auto katus või koorem on jääkamakatest puhas, sest halvimal juhul võivad need purustada taga sõitva auto esiklaasi ja vigastada autos viibijaid," selgitas Kohava.    Samuti tuletab politsei autojuhtidele meelde, et udutulesid võib kasutada vaid halva nähtavusega ja et auto registreerimismärk peab olema puhas ning loetav.    Eesti Päevaleht